(गीत)
अहाँ सञो जे भेटल क्षणिक नेह हमरा,
तकर मुल्य कहियो, चुका ने सकै छी ।
 अहँक नेह केर छोट सनि जे छवि अछि,
ततेक गाढ़ अंकित, मेटा ने सकै छी । ।
 टाकाक जोरेँ बहुत किछु भेटै छै,
की काया, की मोन - सब सद्यः बिकै छै ।
 एहेन प्रीत निश्छल, बिना स्वार्थ भावेँ,
छी दुर्लभ वा शायद कतहु नञि भेटै छै । ।
 छी जल तँ धरा पर, प्रति चारि तीनेँ,
मुदा प्यास, बहुतो मेटा ने सकैत'छि ।
 किञ्चित् जँ तृट्नाश सामर्थ्येँ सक्षम,
तदपि तृप्ति - अमृत - परम ने भेटैत'छि । ।
 हरेक राति प्रायः उगैत'छि चानहु,
पुनमि चान मासेँ एकहि बेर अबैत'छि ।
 पुनमि तँ पुनमि छी, मुदा स्वच्छ निर्मल,
शरद राति पुनिमक बहुत कम भेटैत'छि । ।
 बहुत छी सरोवर - सरित एहि धरा पर,
ओ मानस - सरोवर एकहि टा एतए अछि ।
 जतए जा भेटैत'छि, मनक शान्ति अनुपम,
ओ कैलास एक्कहि आ सद्यः एकहि अछि । ।
 "विदेह" पाक्षिक मैथिली इ - पत्रिका, वर्ष -५, मास -५४ , अंक -१०७ , ०१ जून २०१२ मे "स्तम्भ ३॰२" मे प्रकाशित । 